Predkladacia správa

Materiál sa predkladá na rokovanie vlády SR v nadväznosti na uznesenie č. 1148/2003, ktorým bola v bode C.5. uložená ministrovi životného prostredia a ministrovi obrany úloha predložiť na rokovanie vlády správu o stave realizácie geologických, sanačných a monitorovacích prác s konkretizáciou postupu prác a finančných nárokov na nasledujúci rok.

Problematikou sanačných a monitorovacích prác v lokalitách poškodených činnosťou bývalej Sovietskej armády sa vláda SR po prvý krát zaoberala v roku 1993, kedy prijala uznesenie č. 408/1993, na základe ktorého boli vykonávané sanačné práce do roku 2001. Realizáciu prác v tomto období zabezpečovalo Ministerstvo obrany SR (ďalej len MO SR). V roku 2001 bol uznesením vlády SR č. 1196 schválený presun gescie za uvedenú oblasť na Ministerstvo životného prostredia SR (ďalej len MŽP SR). V zmysle tohto uznesenia MŽP SR zabezpečilo vypracovanie rizikových analýz, z ktorých vyplynuli podstatné zmeny v prístupe k hodnoteniu rozsahu znečistenia a postupu ďalších sanačných opatrení. Preto bolo uznesením vlády SR č. 1086/2002 prijaté rozhodnutie o ukončení existujúcich zmluvných záväzkov a uzatvorení nových kontraktov na projekty sanácií schválené v rámci verejného obstarávania prác. Následné právne kroky zo strany vypovedávaných zhotoviteľov, s reálnym rizikom značných sankčných postihov, viedli oba dotknuté rezorty k dohode o novom rozdelení úloh. Podľa tejto dohody, ktorá bola odsúhlasená uznesením vlády SR č. 1148/2003, je úlohou MŽP SR zabezpečiť odborné podklady pre aktualizáciu nových projektov sanačných prác pre lokality Sliač-Vlkanová a  Rimavská Sobota a plnenie úlohy odborného gestora nad realizáciou sanačných prác v období do ich ukončenia. Úlohou MO SR je následne zabezpečiť vypracovanie aktualizovaných projektov sanačných prác na základe podkladov MŽP SR a realizáciu sanačných opatrení v pokračujúcich lokalitách. 

V zmysle bodu C.3 uznesenia vlády SR č. 1148/2003 zabezpečilo MŽP SR vypracovanie podkladov pre aktualizáciu projektových riešení, ktoré boli predložené Ministerstvu obrany SR za účelom rozpracovania rámcových návrhov prác do podoby vykonávacích projektov vrátane vyčíslenia finančných prostriedkov na ich realizáciu na obdobie najbližších dvoch rokov. S ohľadom na súčasné znalosti o stave znečistenia v uvedených lokalitách a vykonané posúdenie rizík sa potenciálne riziko neakceptovateľného šírenia znečistenia javí ako málo pravdepodobné a preto je smerovanie sanačných opatrení v najbližšom období orientované  hlavne na podrobné monitorovanie stavu znečistenia vedúce k zabezpečeniu čo najpodrobnejších podkladov pre navrhnutie ďalších efektívnejších a hospodárnejších opatrení k ukončeniu sanačných prác.

V predkladanej správe je uvedená charakteristika aktuálneho stavu znečistenia na jednotlivých lokalitách, identifikované prioritné problémy ktoré je nevyhnutné riešiť a navrhnuté konkrétne kroky, ktoré je potrebné urobiť, aby sa zabránilo negatívnym dôsledkom  znečistenia na životné prostredie a zdravie ľudí. Návrh prác vychádza zo zásady akceptovateľného rizika, ktoré sa určuje na základe výpočtu rizika pre jednotlivé receptory znečistenia (podzemná voda, povrchová voda, zdravotné riziko) po ich verifikácii na reálne zistené pomery v danej lokalite. Východiskovým podkladom pre návrh prác boli rizikové analýzy MŽP SR z roku 2002, ktoré boli na základe ďalších doplňujúcich meraní a odberov kontrolných vzoriek za účasti Slovenskej inšpekcie životného prostredia prehodnotené. V rámci tohto prehodnotenia bola okrem upresnenia niektorých parametrov znečistenia vykonaná aj verifikácia vypočítaného rizika na reálny súčasný stav, čo viedlo v niektorých prípadoch k podstatne odlišným záverom a odporúčaniam oproti výsledkom z roku 2002. Na základe reálne existujúcich rizík, s ohľadom na viaceré nejasnosti a protirečenia pri identifikácii rozsahu a stupňa znečistenia, bol navrhnutý rozsah prác a postupnosť ich realizácie, pričom hlavný dôraz bol kladený na nápravné opatrenia zamerané na elimináciu rizík zo znečistenia ku ktorému dochádza pri vzostupe znečistenej podzemnej vody nad úroveň terénu. Tieto problémy je potrebné riešiť ako prioritné, aby sa mohlo ukončiť nutné sanačné čerpanie na lokalitách Sliač a Rimavská Sobota, ktoré prebieha aj v súčasnosti. 
     	Na základe rizikových analýz boli v roku 2003 odhadnuté finančné prostriedky potrebné na sanáciu a monitoring na obdobie rokov 2005-2010 vo výške 341, 14 mil. Sk. 
Na základe v správe prezentovaného návrhu prác na obdobie roku 2005 je predpokladaná potreba na zabezpečenie skutočne nevyhnutných sanačných opatrení vo výške 63 mil. Sk. V súlade s rozdelenými odbornými úlohami a kompetenciami medzi oba dotknuté rezorty je potrebné na zabezpečenie nezávislého monitoringu a dobudovanie monitorovacieho systému uvažovať pre rozpočtovú kapitolu MŽP SR so sumou 3,0 mil. Sk a na realizáciu nevyhnutných sanačných opatrení v lokalitách uvažovať pre rozpočtovú kapitolu MO SR so sumou 60,0 mil. Sk. 
Finančné zabezpečenie navrhovaných monitorovacích prác a sanačných opatrení, ktoré sú riešením starých ekologických dlhov a sú realizované v pôsobnosti rezortov, ktoré v žiadnom prípade nie je možné označiť za pôvodcov likvidovaného znečistenia a ktoré by zaťažením vlastnej rozpočtovej kapitoly o tieto výdavky veľmi negatívne zasiahli do plnenia svojich legislatívne upravených úloh, je navrhované účelovým navýšením rozpočtových kapitol oboch dotknutých rezortov z rezervy na prioritné projekty vlády, schválenej v rámci východísk návrhu rozpočtu verejnej správy na roky 2005 – 2010. Zaradenie navrhovaných sanačných opatrení medzi prioritné projekty vlády a z toho plynúce navýšenie rozpočtových kapitol Ministerstva životného prostredia SR a Ministerstva obrany SR vytvorí predpoklad pre realizáciu skutočne efektívnych opatrení smerujúcich k ukončeniu už desaťročie realizovaných sanačných opatrení v období cca dvoch rokov a k dosiahnutiu stabilizovanej a životné prostredie neohrozujúcej miery zostatkového znečistenia, bez potreby ďalších sanačných opatrení. 
Prípadné rozhodnutie o financovaní monitorovacích prác a sanačných opatrení z limitov dotknutých rozpočtových kapitol bude znamenať, v záujme plnenia hlavných úloh týchto rezortov, potrebu redukcie navrhovaných sanačných opatrení a vyústi len v nevyhnutné, finančne menej náročné udržiavanie súčasného stavu, ktoré však nie je efektívne a nevedie k definitívnemu riešeniu problému formou ukončenia sanačných opatrení v relatívne krátkej dobe.